Poslovni broj: Usž-3195/20-2

**REPUBLIKA HRVATSKA**

**VISOKI UPRAVNI SUD REPUBLIKE HRVATSKE**

**Z A G R E B**

**Frankopanska 16**

U  I M E   R E P U B L I K E   H R V A T S K E

R J E Š E N J E

Visoki upravni sud Republike Hrvatske u vijeću sastavljenom od sudaca toga Suda dr. sc. Sanje Otočan, predsjednice vijeća, Sanje Štefan i Ante Galića, članova vijeća te više sudske savjetnice Lane Štok, zapisničarke, u upravnom sporu tužiteljice V. G. iz K., protiv tuženika Ministarstva pravosuđa Republike Hrvatske, Uprave za građansko, trgovačko i upravno pravo, Z., radi odobravanja besplatne pravne pomoći, odlučujući o žalbi tužiteljice protiv rješenja Upravnog suda u Zagrebu, poslovni broj: UsI-778/20 od 12. lipnja 2020., na sjednici vijeća održanoj 8. listopada 2020.

r i j e š i o   j e

Odbija se žalba tužiteljice i potvrđuje rješenje Upravnog suda u Zagrebu, poslovni broj: UsI-778/20 od 12. lipnja 2020.

Obrazloženje

Rješenjem prvostupanjskog suda odbačena je kao nedopuštena žalba tužiteljice izjavljena protiv rješenja istog suda od 12. ožujka 2020.

Tužiteljica je podnijela žalbu protiv navedenog rješenja zbog pogrešne primjene materijalnog prava. Predlaže da Visoki upravni sud Republike Hrvatske usvoji žalbu.

Žalba nije osnovana.

Osporenim rješenjem prvostupanjskog suda odbačena je žalba tužiteljice izjavljena protiv rješenja tog suda od 12. ožujka 2020. kojim se sud oglasio nenadležnim te tužbu ustupio nadležnom Upravnom sudu u Rijeci.

Odredbom članka 67. stavka 1. Zakona o upravnim sporovima („Narodne novine“, 20/10., 143/12., 152/14., 94/16. i 29/17.; dalje: ZUS) propisano je da se protiv rješenja upravnog suda žalba može podnijeti samo kad je to propisano tim Zakonom.

Odredbom članka 28. stavka 2. ZUS-a propisano je da će se sud rješenjem oglasiti nenadležnim, ustupiti tužbu nadležnom sudu i o tome obavijestiti podnositelja ako utvrdi da je nadležan drugi sud.

Pravilno je prvostupanjski sud zaključio da protiv rješenja kojim se sud oglašava nenadležnim i ustupa tužbu drugom sudu nije propisana mogućnost izjavljivanja žalbe. S obzirom na navedeno, pravilnom primjenom članka 71. stavka 1. ZUS-a prvostupanjski sud je odbacio žalbu tužiteljice izjavljenu protiv rješenja od 12. ožujka 2020.

Budući da ovaj Sud nije utvrdio postojanje žalbenih razloga kao niti onih na koje pazi po službenoj dužnosti, na temelju odredbe članka 67. stavka 3. u svezi s odredbom članka 74. stavka 1. ZUS-a, odlučeno je kao u izreci.

U Zagrebu 8. listopada 2020.

Predsjednica vijeća

dr. sc. Sanja Otočan, v.r.